
POESIE 





Quel baso 


Quel baso me scota 
Me brusa la boca, 

E qua nele recie 
Go ancora la s’cioca. 

De sveio, se dormo, 
Se parlo, se taso, 

Rosina mia bela. 

Mi sento quel baso. 

O Dio che delizia! 

0 Dio che profumo ! 

No xe miga vero 
Che el baso xe un fumo 

No xe miga vero, 

La xe una busia, 

Che co una torbida 
El baso va via. 

Dal giorno del baso 
Xe un mese passa; 

Me son ben forbido, 

Ma el baso xe qua. 

Lo sento, lo gusto 
Con l’anima in gola, 

Lo go sula boca 
Tacà ch’el consola! 

Quel baso xe un balsamo, 
Quel baso xe un fogo, 

Xe fiama, xe vampa, 

Xe incendio, xe rogo. 

Quel baso xe vita, 

Xe luse, calor, 

Quel baso, Rosina, 

Xe palpito e amor. 

El ziel me ga verto 
Quel baso improviso, 
Compagna delizia 
No i ga in paradiso. 

E se in tera un angiolo 
Svolassi per caso, 

Cambiarse in un omo 
Voria per quel baso. 

Le anime nostre 
Sentindo la s'cioca, 

Xe corse de fuga 
A fior dela boca. 

E senza far strepito 
Le se ga abracià 
E in una sol anima 
Unì le se ga. 



Abandonai 


Co li sento sonar quei povareti 
Con tanta serietà, cussi intonai ! 

Grizoli de passion nel cor me meti 
E1 pensier che i xe fioi abandonai. 

Me par che quei concerti i sia bagnai 
De pianto e sospirar sento quei peti, 
Che no gavù careze e basi mai, 

Che no conossi de fameia afeti. 

Guai se una bela e santa istituzion 
De quei fioi, quando i iera pulisini, 

No se gavessi mosso a compassion. 

Cossa saria de lori? — A lavorar 
Pochi, la maggior parte a tacuini, 

La preson saria andada a popolar. 



Parla el mulo Tunin 


Mi per el studio no go zerto amori 
E no me importa de restar un mus, 

Al pandolo, ale lavre e se go bori 
In logo sconto un colpo de bancus. 

Me la blangio saltar per le batele, 

Far dispeti ala gente, tirar scoi, 

Andar sonar de sera campanele, 

In trapola ciapar i pagnaroi. 

D'istà, discalzo corer per la strada. 

Ale done del pan becar la biga, 

De quando in quando far una nudada 
Coi vestiti in mastela fin la diga. 

Co capita le guardie, come marni 
Le resta nel veder sta furberia, 

— Ciò mulo! ma va là, lasso che i dami, 
Svelto come un dolfin ghe filo via! 

Co vegno in tera po, sbati sior Ana 
Che magnaria, ve giuro mi, per trenta, 

E magno come un lupo; xe una mana 
Quei fasioi, quele fete de polenta. 

Xe un truco co mia mare la me manda 
A far spesa in botega magnativa: 

Fa presto, sa Tunin, la racomanda, 

E mi, come un gardel ciapo la briva. 

La fiasca de oio scondo drio el portoli, 
E coi bori che go vado a zogar, 

Co torno a casa ciapo un scopazon, 
Pianzo e me fazo presto perdonar. 

Ti finirà in presoli, mostro de mulo! 

La va zigando da matina a sera, 

Mi rido, per un poco fazo el buio ; 

Po penso che la disi cossa vera. 

Ma no go colpa mi, no go papà, 

Mia mania per le case fa servizi, 

Son sempre solo, sempre abandonà, 

E no go colpa mi se go sti vizi. 


Ma più dolor no voio darte, mania, 
Vien, dame un baso, fame sto piazer, 
Sento l’afeto che per ti me infialila, 
Medine mania, dai, far un mestier. 

Tombola 


Per la fameia no ghe diol la testa, 
Zogar tombola xe la sua passion, 

E no ghe servi se el mari la pesta 
Zigando che la fia va torsiolon, 

Sia giorno de lavor o sia de festa 
Co fini de magnar xe quel bocon, 

Ma gnatica se i la liga no la resta, 

No ghe xe per quel vizio remission. 

— Sessantaquatro, vintidò, disdoto! 

— Le gambe dele done, i s’ciavi in piè, 

E la fia la xe atorno col merloto. 

Sete! Nove!... ZinquinaL. Ecola qua!.. 
E la fia che col merlo fora xe, 

Giusto in quel punto tombola la fa. 

E1 portonier 


Chi più felice xe del portonier, 

Lu nela vita no ga zerti guai, 

No glie manca per bever el bicer, 

E in quanto a afito noi lo paga mai. 

Poco el lavora anca se el ga un mestier 
Ma de una cossa a lu* glie importa assai 
De leger quando capita el postier 
Le cartoline dei afituai. 

Lu con gran poligana e muso roto 
Ale serve glie cava i passerini, 

Tra la spuza de pipa nel casoto. 

Lu conossi i segreti dela vita 
A menadeo de tuti i sui inquilini, 

Dal primo pian insina la sufita. 

Se presenta una serva 


— Bon iorno, scusi, me ga dito dona 
De butiro che qua una serva ocori 

— Sentimo fia, de cossa ti xe bona? 

— De tuto, mi sa far tuti lavori, 

Mi fa camere, mi sa cusinar, 

Roba picola mi sa sopressar. 


— Benon, e quanto ti pretendi al mese? 

— Diese fiorini. 

— Dai, no glie xe mal; 
Dime franco, ti ga altre pretese? 

Ti ga el moroso? 

— Si, ga caporal 
A, xe meio mi disi verità, 

Ce me voi cussi, ben, ce no mi va ! 

— No digo niente, ini, go assai piazer 
E me piasi sta tua sincerità, 

Quando che ti ga fato el tuo dover 
Godite in santa pase el tuo soldà. 

— Grazie. Me diga sai camere xe? 

— Tre sul davanti e sul de drio altre tre. 



— Orpo, xe alora sai grando quartier... 

— Con tuto ciò senio un poco ristreti. 

— E desso ancora mi vorria saver 
Se ga fioi pici, po, se ga paicheti ? 

— Go fioi pici, paicheti e go altro ancora 
Ma ti ciapa la porta e va in malora. 

La baba 


Tuto el giorno la brontola, per eia 
No va ben niente, tuto xe mal fato, 

La ghe taroca sempre a la putela, 

Guai se un momento la careza el gato. 

La serva, disgraziada, no fa tela, 

La devi lavorar proprio a contrato, 

Vien zo la casa, vien, orca mastela! 

Se per fatalità la rompi un piato. 

Tuto devi esser lustro come un specio, 
E se me intrigo mi, zito ! la ziga, 

Protetor dele serve, bruto vedo! 

Pensa ai tui fati, qua son mi parona! .. 
Ma in segreto bisogna che ve diga 
Che la xe in fondo una gran brava dona, 

La mia putela 


La xe de rosa el bocolo 
Più bel che spunta in magio, 

La xe del ciel un angelo 
Che fa in sto mondo un viagio. 


La ga oci neri a mandola, 
Che lusi come el sol; 

E co la ridi, cocola, 

La par un rosignol. 

Una testa de bucoli 
Con sprazi de rubin, 

Ghe fa cornise al palido 
Sentimental visin. 


In campagna, scambiandola 
Per fior, a sbater le ale 
Su quei cavei de porpora 
Se posa le farfale. 

De eia figurarselo 
Se son inamorà! 

E eia, carezandome 
La me dama papà. 


Si, benedeto angiolo 
Si amor, si vita mia... 
No sterno far malizie, 
Ve parlo de mia fia. 

E1 mio putel 


\ 


Benedeto putel, ogni matina 
Ale zinque el se meti el sveiarin, 

E fin le sete e meza el te mulina 
Senza stancarse mai, grego e latin. 

Po el va al ginasio; noi ga un gran talento 
Ma el ga amor proprio e volontà de fero, 
Glie voio ben per questo e son contento 
E, no lo nego, de quel fio mi spero. 

Studia, studia bambin, sempre ghe digo, 
Che el pan no manca a chi che ga studia, 
Se no, te parlo ciaro, xe caligo, 

Guai se te resti un mus come papà. 

Mia moglie alora: — Dio, quel povareto 
Ti lo tormenti de matina a sera, 

No ti vedi che el studia, benedeto! 

El me par magro, palido. de cera. 

Mi rido e ghe ripeto al mio putel: 
Studia, e tua maina lassa che la canti, 

Più sai che ti te meti nel zervel, 

Più a sto mondo, fio mio, ti andarà avanti. 

E1 putel studia assai, mi ve assicuro 
Che pochi fioi ga tanta volontà, 

Solo el tedesco glie xe un osso duro, 

E lo confesso proprio noi glie va. 

E xe davero un dispiazer per mi, 

Se dopo tanto romperse la zuca, 

Qualche volta el me vien tuto avilì 
Perchè in tedesco el ga ciapà una duca. 

San Giusto 


Xe secoli passai, ma cara e bela 
Dileta ciesa ti xe sempre là, 

Amor, speranza, luminosa stela 
Che indora coi sui ragi la cità. 

1 archi, i simulacri a noi ne svela 
Chi forte, immortai vita te ga dà; 

Nè tempo, nè nemizi no calicela 
E1 nasser tuo, la tua italianità. 

Quando sona a distesa el campanon, 
E el prete dal aitar stendi le man 
Dando ai devoti la benedizion. 

Le imagini dei santi ga un soriso, 
Perchè, no ghe xe dubio, l’italian 
Xe la lingua che i parla in paradiso. 

Una dele tante serve 


Mi go una serva tuta scrofolada 
Che d’esser credi una gran bela mora, 

Co a far spesa la va con la signora 
A tuti quanti la ghe dà l’ociada. 

Pronte scuse la ga per andar fora, 

La sua passion xe remenarse in strada, 

A sentirla, eia tuti la inamora, 

E chi la guarda peta la ridada. 

Per andar a baiar, po la xe mata 
De Modugno la va spesso a studiar, 

E la se magna tuta la mesata. 

De far salti la trova sempre el drito, 

Se l’orbo vien in corte a strimpelar. 

La baia, e che se brusi el rosto o el frito! 



Progresso 


La va pel Corso al’ ora del liston, 
Vestida che la guarda tuli quanti, 

Glie lusi nele recie do brilanti 

Che vien voia de darghe un morsigon. 

1 dixi che la xe poco de bon, 

Che la ga avù come formighe amanti, 

Pur la xe bela ancora e spasimanti, 

La ga che ghe se bitta in zenocion. 

Ma in ogi la xe onesta; la ga un vecio 
Che ghe ne dà cole man e coi piè, 

E de morosi no la ga che el specio. 

Pensar che adesso al mondo la ga tufo, 
E un giorno, fioi bisogna che savè, 

La magnava la boba in Istituto. 

A Giuseppe Caprin 


Mi te bato le man, te silfio soto, 

Te xe sta nanca bravo, orca mastela, 

De svodarghe del premio el scudeloto, 
Grazie al’ opera tua nobile e bela ! 

Zerto a Mamon ti no ti xe devoto. 

Afa se i vien ti impinissi la scarsela, 

E sicome el tuo nome no xe ignoto 
El lauro ti ghe lassi a la padela. 

Bravo Caprin, xe un premio merita, 

E più de qualchidun d’invidia cica, 

E invelenarte te voria col fià. 

Mi inveze godo de sta tua vitoria. 

E speto che ti mandi qualche flica, 

Per bever al tuo nome e ala tua gloria.*) 


*) L'insigne amico mi mandò tosto 18 centesimi — che io trattenni — 
compagnati dal seguente bigliettino : "Al peloso triestino, per un quarto 
trentasei.» 

Vedova 


Che dolor, che dolor! Che disgraziada ! 

No la se poi calmar, la fa pietà! 

La pianzi come mata, disperada, 

EI mari ghe xe morto un’ ora fa. 

Giovine ancora, vedova restada 
Sola in sto mondo cossa la farà ? 

De lui la iera proprio inamorada, 

Tuta la vita la lo pianzerà. 

— Via, la se calmi, dai, iera destiti... 

La conforta cussi una vedovela 
Vistida in luto ultimo figuriti. 

— Calma? mai più! sempre sarò in sto stato... 
E guardando l’amica: ma che bela! 

Sto vestito che sarta ghe ga fato? 

Fortunà 


O che omo xe quel, che posizion, 

E in pochi ani in alto el xe svolà, 

Che bravura fioi mii ! quasi al milion 
Proprio in un bater d’ocio el xe arivà. 

Cossa voi dir studiar, aver sgobà 
Sui libri giorno e note con passioni... 
Corone a ufa, amor, felicità, 

E in conto dela publica opinion. 

Cariche citadine, gloria, onori, 

Seben de sta Trieste noi sia fio 
Citadin lo ga fato i sui gran bori. 

Ma se in pupa no sufia la fortuna 
Ti te poi esser bravo come Dio, 

Che no ti ghe ne imbrochi nanca una. 



Per un gran sepolcro 


Finora nanca un strazo de lumin 
Sul gran sepolcro, iera Ulto scuro; 
Seben che prima e adesso ve assicuro 
Fazeva e fa gran ciaro quel divin. 


Delito quel de lesa maestà, 
Che bisognava presto riparar, 
Due sorele latine ga pensà 
E1 sepolcro iniortal de iluminar. 


Giglio e Alabarda se ga dà parola 
A quel nobile impegno de far fronte ; 
Una lampada artistica e un’ ampola 
Per versar P oio xe stà presto pronte. 


Dixi el Giglio: quà dormi el creator 
De la lingua più bela de la tera. 

E VAlabarda tuta fogo e ardor: 

Per difenderla son pronta ala guera 



- 28 — 


E disi ancora el Giglio-, la fiamela 
Son che arderà sul gran sepolcro eterna. 
E l ’Alabarda alora: E mi son quela 
Che con 1' anima ardente la governa. 

E nela note quando tuto tasi, 

Se alzarà dal sepolcro ombra adorata, 
Giglio e Alabarda impinirà de basi, 

Po tornerà a dormir tuta beata! 



- 29 - 


Poveri veceti 


Do poveri veceti 

No i voleva più al mondo tribolar, 

E abraciai streti streti 
I se xe andai negar, 
lera do onesti, boni 
Come el pan, i sgobava 
Tuto el giorno e i campava 
Se non da signoroni, 

Cussi, i se la passava 
Aia meio, e ogni aneto 
A furia de lavor e economìa, 

I fazeva el viageto, 

Ma no i bufava via. 

Un giorno — bruto giorno, — 

Ga scominzià el lavor a scarsegiar; 

1 veci se ga dà le man atorno 
Per poder rimediar; 

Ma, o Dio. la sartoria 

lera de stampo antico come lori, 

E a poco, a poco, a poco xe andai via 
Quasi tufi i lavori. 



Garzone e lavorante 
Dala matina a sera, 
lera spesso debando, 

De sabato la paga tuta intiera 
De quando in quando 
Mancava, e i do veceti 
Impegnava, impegnava 
Fin i linzioi dei leti. 

Ma tuto inutilmente, 

No tornava el lavor, 

E licenziar la gente 

Poveri, i ga dovesto con dolor. 

Iera una bela sera, 

Un bel ciaro de luna, un ciel brilante 
De milioni de siele; 

Cantava primavera 
Le sue strofe più bele 
De amor el gran mistero 
Nel peto-de ogni amante, 

E in cor dei do veceti 
Colpidi da la sorte, 

Come diamante nero, 

Brilava la salveza nela morte. 

De più de un’ora a tavola sentai 
No i fazeva parola. 

Avilidi cussi no i iera mai. 

El pianto ghe fazeva gropo in gola. 
Nudava i oci in lagrime, dal cor 
1 sospiri vigniva suso come 
El rantolo de chi sta per morir. 

Che strazio, che dolor 
Che no ga nome ! 

- Meio, meio morir, no xe altro scampo 
No la xe vita questa!... 

Disi el veceto alfin, e come un lampo 
L’istessa idea balena de eia in testa. 

Tuti frementi dala comozion 
I se alza, i se guarda fisso in viso 
E in un slancio de amor e de passimi 
1 se abracia, i se basa... 

Fata una volta la risoluzion 
I se vesti, i va fora, i sera casa. 


I va, i va, i va, streti a brazeto. 

Come do sposi che va far l’amor; 

I par contenti, i par, ma dentro in peto 
Incalza la tragedia del dolor. 

Xe el ciel tuto stelà, la luna viagia, — 
Susura el mar che rompi sula spiagia 
E par che cento vose 
Lontane, misteriose, 

Con cupa melodia 

Canti dei do veceti P agonia. 


I va, i va, i va! Ecoli in mar, 

L’aqua i piedi glie bagna.. 

I se ferma.. El veceto voi basar 
L’ ultima volta la cara compagna... 

E avanti, avanti, avanti... 

Xe una note de amanti. 

Dei due veceti el cor palpita forte, 
Splendi la luna che glie bati in viso, 
l fa P amor adesso cola morte .. 

Dopo i farà P amor in paradiso. 

I va, i va, i va — za fin al peto 
Xe l’aqua... fin al colo... 

Un baso ancora, povero veceto, 

Un baso, un baso solo... 

L'aqua se sera su due teste bianche, 
Su quele anime stanche 
Che no ga avù fortuna... 

E tramonta la luna. 

Siora Nani e siora Maria 


No xe vero che fioi xe Providenza; 
Glie digo mi, el proverbio xe sbaglià, 
Beati quei che in sto mondo xe senza. 
Un poco de lavor e un pan i ga. 

Mi voria che se perdi la semenza ! 
Solo miseria e lagrime i ne dà! 

Dio me perdoni! 1 xe la penitenza 
Del matrimonio per el gran pecà. 

E se xe morto in tasse el suo putel, 
Un disgrazià de meno xe a sto mondo, 
E un angioleto xe svolado in ciel 

I fioi xe un lusso, che li fazzi i siori, 
Bestemierò, ma la me credi, in fondo, 
Xe de pianzer co i nassi, no co i mori. 



Fato de Cronaca 


Fra la vita e la morte la lotava, 

I xe corsi a damar el professor, 

E intanto, come bissa, dal dolor 
La se storzeva in leto e la zigava. 

Xe capità el dotor, 

Con un ociada, 

El ga capì che quela povereta 
lera una dona andada. 

In un lampo coi feri el ga cava 
Una bela creatura sana e forte 
De do vite, strapando una ala morte. 

Le amiche che aspetava zo in portoli 
Per parlar col dotor, co ga senti 
Che el povaro mari 
Urlava de passion, 

Xe corse tute in camera e vedendo 
Quela morta, quel omo dispera 
Che sustava piansendo. 

Le xe restade tute senza fià 
Con un gran gropo in gola. 

Che passar no lassava una parola. 

Sul stesso leto della morta, intanto 
La comare infassava la putela, 

Che la gente che sgoba no ga tanto 
De sostegnir la spesa 
Per comprarse do leti, 

E in un de una persona e mesa 
I dormi e i xe contenti, povereti. 

Co ga visto el dotor 
Che stava andando via, 

Quelle done fermade siila porta, 

Che fissava con ocio de dolor 
Quela povera morta, 

El ga dito: da brave, una de cor 
Per quela creatura! 

Se el papà va al lavor 

Che qualchiduna de eia gabi cura. 

La ciogo mi! xe sta una vose sola, 

Ma una, la più giovine: — andò là, 

Per darghe la fiascheta e te de viola! 
Grazie a Dio son mi qua 
Per darghe late bon — son forte e stagna 
Zinque e uno sie! Sarà una gran cucagna. 

Dir e ciaparse in brazo la putela 
Tuto un lampo xe sta. - 
A quel azion de amor nobile e bela, 

El povero papà 
Tuto tremante dala comozion 
Le man el ga basà 
De quela dona, 

Con tanta devozion 

Come se fossi stada la Madona 

Con questo, la putela 
Nel suo fazoleton involtizada, 

La se ga ciolto in brazo e fila via; 

A casa sua arivada, 

La ga da presto late prima a quela 
Dopo ala propria fia ; 

Po sazie tute do 
La le ga messe zo. 

E nela stessa cuna i do viseti 
Dormiva che pareva do angioleti. 

Straco de aver sgobà, 

Iera le sie, el mari 

Capita a casa. Tuti i fioi in coro: 

Papà scoltime mi, scoltime mi, 

Marna ne ga comprà 
Una nova sorela, 

Un angelo, un tesoro. 

Tanto, ma tanto bela. 

— Ciò, i fioi diventa mati! disi lu 
La moglie ridi che no la poi più. 

El mari guarda in cuna, 

El vedi do putele invese de una.— 

— Che nova, ti diventi anca ti mata, 

De chi xe st'altra fia? 

— Oramai, la xe fata, 

Disi calma la inogile: - La xe mia! , 

E qua in poche parole 

La ghe spiega la storia tal e qual, 

Lu alfin comosso: — Za col te de viole 
I ghe fazeva presto el funeral.— 

Ma ti te gaverà late abbastanza? 

— Per questo vecio mio, no aver pensier 
Go late in abondanza 
E po sta bona azion me fa piazer. 

— No baba mia, no voio aver passion 
De vederte smagrir, 

Mi te voio nutrir, 

Voio vederte bela come un fior.— 

Pregarò el litio paron 
Che me fazi far „quarti“ 

Dopo finì P orario de lavor, 

E qualche bira voio che ti bevi 
Per far do buli arlevi. 

La bira fa assai late, 

Te par poco dover nutrir do tate? 

E qua, guardando in cuna la putela : 

-- Mostra de mula, la xe natica bela ! 

Se vedi che no xe nostra semenza 
Zinque e una sie, za fioi, xe providenza! 




CANZONETTE 



Le canzonette musicate, sono stampate con autorizzazione delle 
Case editrici G. Ricordi & C. di Milano, e C. Schmidl & C. 
di Trieste. — La relativa musica è in vendita presso lo Sta¬ 

Avemaria 


Vien qua mora, mi te adoro 
Sol per ti me bati el cor, 

Ti ti sa mio bel tesoro, 

Che xe un gusto far l’amor. 

E quando sona l’Avemaria, 

Mi sula boca te baserò, 

Che sempre, sempre ti sarà mia 
Al cor strenzendote te giurerò. 

No te vestirò de raso, 

Ma mia sposa te farò 
E compagni al primo baso, 

Tuti quanti te darò. 


E quando sona l’Avemaria, ecc. 

E1 mio vero amor aceta, 

E no stame far morir, 

De sì disi benedeta 

Che comincia za a imbrunir. 

E quando sona l’Avemaria, ecc. 

Scolta, dai la mia preghiera. 

Mi te condurò al aitar, 

La campana dela sera, 

Incomincia za a sonar. 

E quando sona l’Avemaria, ecc. 


Musica dei M.i G. Gianfrè e Michelangelo 

E1 bel tenor 


Quel nome fa miracoli 
Tute le mule dama, 

Le cori come fulmini 
Suso al Politeama, 

E quando vien in scena 
E canta el bel tenor, 

Le gongola, le spasima, 

Glie sbisiga nel cor. 

Vardelo che cocolo 
Col canta e col tasi, 
Che oci, che boca, 

Che boca de basi ! 

Che vose, che denti ! 
Che spale che el ga! 
Restar inocenti 
Xe proprio un pecà ! 

Che sia la Tosca o Carmen, 
Traviata, opur Fedora, 

Quel benedeto giovine 
L‘incanta, l’innamora; 

Pute, sposade, vedove, 

Se senti un gran calor 
E le va tute in estasi 
Co canta el bel tenor 

Vardelo che cocolo. ecc. 

Quel fogo lu smorzarlo 
Voria con gran piazer! 

Magari! xe impossibile. 

Nato noi xe pompier. 

Caveve dunque i grizoli, 

Andar no ste in furor, 

Mule contentò 1’ ocio, 

Guardando el bel tenor. 

Vardelo che cocolo, ecc. 


Musica del maestro M. Chiesa. 

E1 campanil de S. Giusto 


E1 guarda za da secoli 
La sua Trieste bela, 

Da tempo imemorabile 
E1 fa da sentinela; 

Che sufi vento e bora, 

Paura no ghe fa, 

La vista sua inamora: 

Xe l’italianità! 

Che orchestra, fioi, che musica 
Co sona le campane! 

Quele ga vose umane, 

Quele ne parla al cor! 

E1 ne consola l’anima 
Quel campanil vetusto, 

La gloria de San Giusto 
El santo protetor ! 

Soto de lu ’l gran tempio, 

Ghe ga inalzà i latini, 

Amor, speranza, orgoglio, 

De tuli i triestini; 

La ciesa che ne guarda, 

Quel eterno gioiel: 

De Sergio l'alabarda 
Cascada zo del ziel. 

Che orchestra, fioi, ecc. 

0 campanon. dai sonine, 

Con vigorosa scossa, 

0 campami inalbera 
La tua bandiera rossa; 

Din... dan... finché ne toca 
E1 cor el tuo din-dan, 

Se sentirà ogni boca 
Parlar in italian. 

Che orchestra, fioi, ecc. 


Musica del maestro A. Carisi. 

Sessolote... 


Senio fresche, senio bele 
E sul viso mai sbeleto 
Bianca e rossa xe la pele, 

Tanto in strada come in leto, 

Carnevai xe el nostro covo 
Su in casson e al Porto novo. 

No andemo miga in maschera - 
Come le capeline, 

Che sti museti, diavolo ! 

Xe rose, senza spine, 

Vardeli... sangue e late!... 

E d’una polca al son. 

Noi sole senio l’anima, 

Del celebre casson. 

Ma de carnevai sgobemo 
Per la sala e la polenta, 

E drioman cafè netemo, 

La fadiga no spaventa : 

De natura forte e stagna 
Se se sgoba, se guadagna. 

No andemo miga in maschera, ecc. 

E finì el lavor la sera 
Coss’ credè che semo fiape ? 

Ma va là! su per Barriera, 

Noi vignimo in tante clape, 

La canzon petemo in coro 
Viva el nostro biondo o moro ! 

No andemo miga in maschera, ecc. 


Musica del maestro Michelangelo. 



49 - 


Casson xe Bonbon! 


Nina, mi solo scoltime 
Spalanca ben la recia, 

E serila ale prediche 
Che te farà la veda, 

Co eia iera giovine 

Te credi forse ti 

Che in carnevai in maschera 

No la s’à divertì? 

Lassù al Politeama 
Andemose a blangiar, 

A costo che tu marna 
Te gabi de refar... 

Ah ! Ah ! Ghe disi el popolo 
Andemo su in casson, 

Casson ?... va ben, ciamemolo, 
Ma inveze el xe un bonbon. 

Rifi li ni e un garofolo 
Se mi te toco un deo, 

E se la vecia brontola 
Ti faglie marameo; 

Za el cor me salta e sbisiga 
Co penso de baiar... 

Dai, negra mia, distrigliite 
No stame far rabiar! 

Lassù al Politeama, ecc. 

Voio saltar, blangiarmela 
1 corni farglie al leto, 

E in qualche polca celere 
Petarte un bel baseto, 

E la matina in cinberli 
Darghe un’adio al casson. 

E, che lavori l’orso, 

Par mi vado a paion. 

Lassù al Politeama, ecc. 


Musica del maestro M. Chiesa. 

Bosco dei Pini 


Pochi conossi quela contrada 
Cile porta el nome de un caro fior, 
E del Boscheto pur sula strada 
Beila quel nome che xe un splendor 
Dai, mula, vien, sta zita 
Basta che te camini, 
Contrada Margherita 
E po Bosco dei Pini, 
Pensa che nome caro 
Che proprio dixi amor, 
Come che el parla ciaro 
Come el consola el cor. 

Camina svelta, senti el frescheto 
Spunta la sera, tramonta el sol, 
Ciapite streta, streta a brazeto, 

Fra i rami canta za el rosignol. 

Dai, mula, vien, eec. 

Finì la riva, pochi scalini. 

Ne invita el verde, viver e amar, 
Sentarse andemo soto a quei pini 
Un’ incantevole ora a passar. 

Dai, mula, vien, ecc. 


Musica del maestro M. Ballini 

Barcarola 


Xe presto note — note serena 
Spunta la luna — la luna piena, 

Varda le stele — par de brilanti 
Coi ragi de oro - le parla al cor. 

Note de amanti — note de amor 

Careze e palpiti 
Ga el mar stasera, 

Par che sia musica 
Ala riviera, 

Senti sta arieta 
Consola el cor, 

Nela barcheta, 

Vien far l'amor. 

In mezo le onde se godaremo, 

E dondolandose — l’amor faremo, 

Po a fondo l'ancora — boca'con boca. 
Solo de basi — vivi 1’ amor 
E s’cioca, s’cioca — Che i vien dal cor. 


Careze e palpiti, ecc. 

In del, tesoro — brila le stele, 

Le inamorade — xe le più bele, 

Co ti me basi — come una stela 
Credime bionda — ti ga el splendor, 
Perchè più bela — te fa l’amor. 

Careze e palpiti, ecc. 


Musica del maestro Arturo Carisi. 



E1 castel de la colonia americana 


Nela zelebre contrada 
Xe inalzado un gran castel. 

Co passè per via Crosada 
Feghe tanto de capei. 

Pur là dentro no se scana. 

No 1 xe un feudo medioeval 
La colonia americana 
Scola là più d’un feral, 

E co vien 1' ora brusada 
I ghe peta la cantada. 

Semos Americanos, 

Venidos de la gran ciudad. 
Por exaltar la gloria 
Del celebre Colombe. 

Xe el castel e la bandiera. 

E un bel toco de canon, 

Ma no miga par far guera 
Che el canon xe de carton. 

E le baie i americani 
No i le voi nanca de vin, 

E per questo forti, sani 

Sempre pieni de morbin, 

Quando vien l’ora brusada 
I ghe peta la cantada. 

Somos americanos, ecc. 

Ma no i vien del mondo novo 
Tuti quanti i xe europei, 

E nel classico ritrovo, 

Più che amizi i xe fradei, 

Se el canon no ghe bombarda 
E el castel no fa teror, 

Pur un santo e l’Alabarda 
1 ga sempre in mezo al cor, 

E co vien l'ora brusada 
I ghe peta la cantada. 

Somos americanos, ecc. 


Musica del maestro Tergestino 

Basemose!... 


Rosina mia basemose, 

No sta impirar el muso, 

Basemose, basemose, 

Che baso no fa buso, 

Ma l’espression più pura 
Xe el baso de l’amor. 

Per ti sol sta sicura. 

Mula, me bati el cor. 

(Suono di baci) Uni! Um! senti che musica, 
Che gusto xe basarse, 

No sterno dai lassarse, 

Go el cor che xe un vulcan, 
Um! Um! 0 che delizia! 
Basemose drioman. 

Se basa in ciel i angeli, 

E in tera i bei fioleti, 

Co i fa ci-ciu sul albero, 

Se basa- i useleti, 

Amor xe un solo carìto, 

Tuti se voi basar; 

El baso suga el pianto, 

El cor fa consolar! 


Um ! Um ! ecc. 



— 57 — 


Rosina mia basemose, 

Ma dopo una gran zena, 
Risoto, dindio, bibita. 

Che sia la panza piena, 

A far l'amor mi godo, 

Ma xe pur bel magnar, 
Rosina, saco svodo 
In piè no poi mai star. 

Um! Um! ecc. 


Musica del maestro Arturo Carisi. 



Doman xe za quaresima 


Mula te vien, me sbisiga 
E1 corisin in sen, 

Ala, al veglion smachemose. 

Che el tacuin xe pien, 

Cola calada e el pindolo, 

In baia su in casson, 

Cainina, negra, in mascara, 

Xe l’ultimo veglion. 

Doman xe za quaresima, 
Magro doman se magna, 
Camina, dai, godemola 
Sta ultima cucagna, 

Doman, fia mia, le zeneri 
Ricorda esser mortai, 

E a San Giovanni el popolo 
El brusa Carnevai. 

Sonà xe za le undise 
No sta chilarte, dai, 

Pensa le „danze fervono", 

Cussi dixi i giornai, 

Meti un linziol sull’abito 
Su, fame sto piazer, 

Che mi in tun bater d’ ocio 
Me vesto de guargier. 

Domali xe za quaresima, ecc. 

E finché senio giovini 
E che ne spiza i piedi, 

Moreta mia blangemose, 

Mi baio za, te vedi, 

In leto che se cocoli 
I veci e i disperai, 

Mula go el taco carigo 
Come no go vu mai. 

Domai! xe za quaresima, ecc. 


Musica del maestro Bruno Guisa. 

Mola el lavor 


Dan dan ! — Bati le oto. 
Mola el lavor e vien. 

Varda che bela sera, 

Varda che del seren. 

Dan dan! Bati l’orloio, 

E fa tic-tac el cor, 

Fa presto mio tesoro, 
Andemo far l'amor. 

Caniina, carnina. 
Andemo al averto 
Al bosco dei pini 
Xe tuto un concerto; 
Carnina, carnina, 

Fa el grilo cri-cri! 

E un grilo che canta 
Go in testa anca mi. 

L’ orloio co se ferma 
Se torna carigar, 

Ma el tempo no se cariga, 
Nè se lo poi fermar. 

E finché amor ne scalda 

Godemo a far l’amor; 

Xe oto, su distrighite, 

Vien via, mola el lavor. 

Camina, camina, ecc. 

Fiorissi primavera, 

El bosco xe un splendor, 

In mezzo al bosco e al verde, 
Ti pararà un gran fior. 

Vien! Xe la vita un lampo, 
Svola la gioventù, 

Co se diventa veci 
L’amor ne fa cucii! 

Camina, camina, ecc. 


Musica del maestro M. Chiesa. 


Blangèmose alla Colonia Americana 


Salve Colombo, ligure ardito 
Che il nuovo mondo testi palese, 

A questo nostro sacro convito 
Noi t’invochiamo gran genovese! 

Noi t'invochiam ! 

Qua senio una fameja 
Che no glie diol la testa 
Nissun ne rompi i timpani, 

Qua senio sempre in festa. 

Chi meti piè in America 
Trova la redenzion. 

E1 ridi, el se la blangia 
Meio che su in casson. 

Ave! color vini clari! 

Ave! sapor sine pari! 

Nos vagabunduli, sumus jucunduli 

Sumus Cristiani, Americani! 

Per omnia pocula poculorum! 

Per omnia pocula poculorum! 

Amen ! 

Sto camarin xe classico, 

E1 vai un gran tesoro, 

Qua ghe xe capi d'opera 
Che pur no costa un boro. 

Lo pagaria i musei 
Co l’oro ne le man. 

E1 papa fin desidera 
De averlo in Vatican. 

Ave! color vini clari! ecc 

Pitori, artisti zelebri. 

Scultori, leterati, 

E1 viti de Lissa i ciucia, 

Che par che proprio i lati 

Mai no ghe xe una ciacola, 
Aiegri, matarani, 

Xe le gran bele macie 
Sti nostri americani. 

Ave! color vini clari! ecc 


b It. 



Musica del maestro Cav. Incognito. 












